Ísland mætir Englandi í Nice í 16 liða úrslitum á EM í Frakklandi á mánudaginn . Spennan er áþreifanleg . Ísland hefur aldrei fyrr komist í úrslitakeppni stórmóts og skráir nýjan og ótrúlegan kafla í sögubækur fótboltans með framgöngu sinni . England á að baki ríka hefð og sögu , en mikil dramatík hefur jafnan fylgt liðinu í útsláttarkeppnum á stórmótum síðustu áratugina . Kjarninn kafaði ofan í örlög Englands á stórmótum , þar sem tárin eru aldrei langt undan , og tók saman fimm eftirminnilega leiki þar sem England féll úr keppni . „ Hönd guðs “ réði úrslitum Hinn 22. júní 1986 mættust England og Argentína í 16 liða úrslitum á HM í Mexíkó . Rafmagnað andrúmsloft spennu einkenndi leikinn , og öll spjót beindust að snillingnum Diego Maradona . Hvernig ætlaði England að stöðva hann ? Í liði Englendinga var Gary Lineker í framlínunni , og var hann ávallt líklegur til að skora . Dramatíkin í leiknum var mikil . Maradona byrjaði á því að skora mark með hendi , og gerði leikmenn enska liðsins gjörsamlega vitstola af reiði . Eftir leik sagði hann að „ hönd Guðs “ hefði skorað markið . Seinna markið var síðan til að kóróna ótrúlegan leik Maradona , en frá fyrstu mínútu var hann allt í öllu í leik argentíska liðsins . Maradona einlék í gegnum vörn Englands frá miðju og skoraði eitt glæsilegasta mark sögunnar . Í 22 manna hóp Argentínu voru aðeins sjö leikmenn sem spiluðu Evrópu , en liðsheildin var ógnarsterk með Maradona sem gimsteininn í sóknarleiknum . Undir lok leiksins minnkaði svo Gary Lineker muninn eftir að John Barnes lék upp vinstri vænginn og sendi fyrir markið , beint á kollinn á Lineker . En lengra komst England ekki . Eftir leikinn fóru breskir fjölmiðlar hamförum , og gagnrýndu dómarann fyrir að leyfa marki Maradona að standa . Auglýsing Enska þjóðin grét með Gazza Fjórum árum eftir dramatíkina í Mexíkó var England nú með ferskt lið á Ítalíu , sem var samt ekki talið líklegt til mikilla afreka . En það voru hæfileikaríkir leikmenn í liðinu , þar á meðal hinn magnaði Paul Gascoigne , Gazza , sem var prímusmótorinn á miðjunni . Enska liðið komst alla leið í undanúrslit , og mætti þar Þjóðverjum , með Lothar Matthaus á hápunkti ferilsins . Jafnræði var með liðunum í leiknum , en Gazza – sem var og er mikil tilfinningavera – missti sig eitt augnablik og tæklaði leikmann Þjóðverja illa og fékk gult spjald . Eitthvað sem hann hafði forðast að gera allan leikinn . Þetta þýddi að Gazza gæti ekki leikið úrslitaleikinn . Þetta kallaði fram miklar tilfinningar , og brast Gazza í grát . Hann hélt þó áfram að spila , og reyndi að jafna sig . Gary Lineker kallaði á Bobby Robson , þjálfara , og sagði honum að Gazza væri ekki í jafnvægi . Leikurinn hélt áfram , og endaði í vítaspyrnukeppni , þar sem Þjóðverjar höfðu betur . Enska þjóðin grét með Gazza , og fjölmiðlarnir bresku veltu sér upp úr atvikinu mánuðum saman . Að lokum fór það svo að Þjóðverjar unnu HM , eftir að hafa lagt Argentínu að velli , 1 - 0 , með marki Andreas Brehme úr vítaspyrnu . Aldrei hefði átt að dæma vítaspyrnuna þar sem Rudi Völler lét sig falla innan teigs og fiskaði vítaspyrnuna þannig . Evrópukeppnin var haldin í Englandi 1996 , og þar fór framherjinn Alan Sherear fyrir liði heimamanna sem fyrirliði . Liðið var vel skipað með Gazza í góðu formi . Með hann upp á sitt besta var liðið til alls líklegt . En fótbolti er íþrótt þar sem tvö lið keppa og Þjóðverjar vinna að lokum . Eða þannig lýsti Gary Lineker örlögum andstæðinga þeirra , í eitt skiptið . Eftir snilldartilþrif Gazza í keppninni , þar sem hann skoraði meðal annars stórglæsilegt mark gegn Skotum , þar sem miðvörðurinn frábæri Colin Hendry var grátt leikinn , þá mættust Englendingar og Þjóðverjar aftur , líkt og árið 1990 . Aftur var það í undanúrslitum , og aftur var það vítaspyrnukeppni að lokum . Fjölmiðlar í Bretlandi eru frægir fyrir að vera miskunnarlausir , þegar kemur að árangri landsliðsins , og þá sérstaklega einstaklingsmistökum . Krafan var einföld fyrir mótið ; nú ætti England að fara alla leið . Í þetta skiptið var það Gareth Southgate sem reyndist örlagavaldur , en hann var sá eini sem misnotaði vítaspyrnu sína . David Seaman átti ekki roð í öruggar spyrnur Þjóðverja . Hann var niðurlægður í breskum fjölmiðlum eftir á , og fékk hverja fyrirsögnina á fætur annarri um sig dagana á eftir . Tapið var gríðarlega svekkjandi , en sýndi að enska liðið virtist einfaldlega ekki búa yfir nægilegum andlegum styrk til að fara alla leið . Góðir leikmenn væri einfaldlega ekki nóg . David Beckham verður skúrkurinn Spennandi kynslóð leikmanna var nú farin að setja mark sitt á enska landsliðið , með hinn frábæra Paul Scholes á miðjunni , og gulldrenginn David Beckham á hægri vængnum . Átján ára framherji frá Liverpool , Michael Owen , stal senunni þegar komið var fram í átta liða úrslitin , þegar England og Argentína mættust . Owen átti þá magnaðan sprett , frá miðju vallarins , og kom Englandi yfir , 2 - 1 , í bráðfjörugum fyrri hálfleik . En dramatíkin , sem alltaf eltir enska liðið þegar í útsláttarkeppni á stórmóti er komið , birtist svo nokkuð óvænt í seinni hálfleik . Þá var David Becham rekinn af velli , fyrir að sparka í Diego Simone , núverandi þjálfara Atletico Madrid . Nánast um leið og atvikið átti sér stað , mátti skynja reiði enskra fjölmiðla út í Beckham . Seinni hálfleikurinn var mikið til nauðvörn hjá Englandi , þar sem miðverðirnir sterku , Tony Adams og Sol Campbell , skölluðu boltann frá . Þegar kom að vítakeppni , þá tóku sig upp kunnugleg atriði . Leikmenn fóru á taugum , og England féll úr keppni . Fjölmiðlarnir fundu sökudólginn strax í Beckham , og var hann niðurlægður vikum saman í bresku blöðunum , fyrir að láta reka sig útaf . Sextán liða úrslitin og Þjóðverjar eru andstæðingurinn , einu sinni sem oftar þegar England er annars vegar . Þar stoppa yfirleitt væntingarnar , og það var engin undantekning á HM í Suður-Afríku 2010 . Þá mættust þessar þjóðir í átta liða úrslitum . Steven Gerrard var með fyrirliðabandið og með honum á miðjunni voru Gareth Barry og Frank Lampard . Þetta var hryggjarstykkið í liðinu , sem þótti til alls líklegt fyrir mótið , en í framlínunni var Wayne Rooney . Öllu var tjaldað til . Fabio Capbello , Ítalinn reynslumikli , var þjálfari liðsins . Eftir fremur hæga byrjun , komst England inn í útsláttarkeppnina . Liðið skíttapaði fyrir Þjóðverjum , 4 - 1 . En þrátt fyrir það , náðu breskir fjölmiðlar að gera sér lengi vel mat úr því að Lampard hefði skorað mark , sem hefði átt að standa . Þegar hann skaut boltanum í slána og inn í markið , en dómarinn lét leikinn halda áfram , þrátt fyrir að boltinn hefði augljóslega farið yfir línuna . Þetta töldu margir greinendur í Englandi , að hefði verið vendipunktur í leiknum . En staðreyndin var sú , að enska liðið stóðst því þýska ekki snúning í leiknum , og átti aldrei möguleika , þrátt fyrir að Matthew Upson hafi minnkað muninn í 1 - 2 í fyrri hálfleik . Taugarnar voru þandar og pressan um árangur var mikil . Enn einu sinni náði enska liðið ekki að standast þessa stöðu . Í hillunni , hjá þessari heimaþjóð fótboltans , er einn stór titill , frá því á HM 1966 í Bretlandi . Biðin er nú 50 ár . Meiri pressa á Englendingum gegn Íslandi Enska liðið núna er um margt ólíkt þeim sem hafa verið á stórmótum undanfarna áratugi . Í liðinu er Wayne Rooney þekktastur leikmanna , en efnilegir ungir leikmenn eru farnir að láta að sér kveða , og virðast óhræddir við hvaða andstæðing sem er . En þegar kemur að leiknum gegn Íslandi , þá er enska liðið sannarlega það lið sem er með meiri pressu á sér og kröfu um sigur . Sagan sýnir að sú staða er oft ekki góð fyrir England þar sem pressan reynist leikmönnum oft erfið . Þeir kikna undan henni og gera mistök , sem leiðir til þess að liðið fellur úr keppni . Samt hefur England oft komist langt í lokakeppni , og því má ekki gleyma . Ísland getur ekki vanmetið neinn andstæðing – eins og gefur auga leið – en það á möguleika gegn enska landsliðinu , sem er nú komið með fram fimmtu kynslóðina af leikmönnum sem aldrei hefur kynnst því að vinna stóran titil með landsliði . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .